**BIRKERØD FRIMÆRKEKLUB**

**GENERALFORSAMLING FOR ÅRET 2017 AFHOLDT DEN 19.03.2018**

Referent: Ole Willumsen. Referatet skrevet den 21.03.2018.

14 medlemmer deltog i generalforsamlingen, heraf fra bestyrelsen formand og kasserer Niels Kristian Hansen, Ole Willumsen og Henrik Johnsen.

Niels Kristian bød velkommen.

Dagsorden ifølge lovene:

1. Valg af dirigent.
2. Formanden aflægger beretning for det forløbne år.
3. Det reviderede regnskab forelægges til godkendelse.
4. Fastsættelse af kontingent
5. Forslag fra bestyrelsen og medlemmerne.
6. Valg af bestyrelse, revisor m.fl.
7. Eventuelt

**Ad 1**.Finn Parbst valgtes som dirigent.

Denne konstaterede, at generalforsamlingen var varslet i henhold til vedtægterne, idet indkaldelse var blevet udsendt primo januar 2018 til medlemmerne via folderen ”Kalenderen for 1. halvår 2018”. Tillige skal generalforsamling afholdes i marts måned efterfølgende år. Dirigenten konstaterede derfor, at generalforsamlingen var lovlig og beslutningsdygtig.

**Ad 2**. Formanden aflagde herefter beretning. Han fortalte, at medlemstallet ved årets udgang lå på 69 medlemmer, heraf 7 C-medlemmer. Op til dags dato er medlemstallet faldet til 66 medlemmer.

Årets 6 forskelligartede foredrag blev nævnt.

Vore fire større auktioner forløb godt med en samlet omsætning på over 19.000 kr., hvilket er det højeste siden 2010.

Dubletcirkulationen er fortsat kørende, men tilslutningen er lille. Hæfterne kommer i for store portioner, og det kan være et spørgsmål om tid, hvor længe vi forbliver tilsluttet ordningen, som køres af Hillerød Filatelistklub.

Vi har solgt diverse salgsmateriale i form af indstiksbøger, hængsler og pergamynkuverter. Derudover ligger vi inde med et lager af cirkulationshæfter, som der ikke har været gang i over flere år. Derfor opfordrede formanden medlemmer til at melde sig, hvis dette materiale havde deres interesse, for elles vil vi forsøge at sælge det på en auktion.

Formanden omtalte vore samarbejdspartnere, herunder Forbundet (DFF), Fællesklubberne og De 4-Esser og vores aktiviteter sammen med dem..

DFF samarbejder med PostNord om salget af postvæsenets produkter fra både Danmark og Sverige. Formanden nævnte muligheden for at købe frimærker på [www.newstamps.dk](http://www.newstamps.dk), inklusive nyere mærker som ikke mere kan købes direkte hos PostNord.

Aktiviteterne i 2017 har bl.a. omfattet 75-års jubilæumsfest, Frimærkets dag, byttedag på Sjælsøskolen, deltagelse på udstillinger, kulturnat i Birkerød, kulturdag i Nærum og vores traditionelle julefrokost arrangement.

Vi havde et medlem med 25 års jubilæum, Thomas Arvedsen, som desværre ikke var tilstede for overrækkelse af diplom og vin.

Formanden kom nu ind på fremtiden og mulighederne for at holde klubben i live i konkurrence med et utal af andre fritidstilbud. Vi har i 2017 bidraget med at sikre fremtiden for vores hobby gennem samarbejde med skolefritidsklubberne, men må desværre slutte medmindre nogen stiller sig villige til at tage over efter Ole Willumsen, som ikke længere vil køre løbet.

Vi skal fortsat tænke på PR og satse på lokale arrangementer, og hvis nogen har ideer til, hvordan vi kan promovere os selv, er de meget velkomne til at komme frem med disse.

Til slut en tak til de mange medlemmer, som i 2017 har hjulpet med at få vores specialarrangementer til at klappe. Søren Lotz, Peter Salbo og Finn Parbst blev hædret med flasker vin. Ikke tilstedeværende Flemming Rasmussen, Marianne Rasmussen, Alice Strøiman, Jan Valeur og Erik Thorsen blev nævnt, men må have deres flasker til gode.

Efter beretningen var der kommentarer fra medlemmerne:

**Søren Lotz** mente, at det var en god idé at få maden til julefrokosten udefra for at aflaste bestyrelsen og hjælpere med mad.

Han mente desuden, at vi skal deltage med en stand i Birkerød loppemarked nogle lørdage, da der kommer mange mennesker dér.

Han nævnte, at Birkerød Kulturnat og Frimærkets Dag i 2018 falder lige efter hinanden (fredag 8.9 og lørdag 9.9).

Han mente, at der på vores auktioner var mange lots med for høje priser.

**Hans Erik Hansen** mente, at vi burde vende tilbage til, at medlemmerne kunne købe frimærker af klubben til lav pris. Også ønsket af Arne Andersen, nævnte han.

**Leif** (???) efterlyste, at der ved bytteaftener blev kundgjort temaaftener, f.eks. denne dato Skandinavien bytte, anden aften Tyskland bytte etc. God tilslutning til dette forslag.

**Søren Lotz** ønskede, at klubben ville købe en kasse diverse mærker, som medlemmerne en aften kunne forberede til auktion.

**Finn Møller Jensen**: Hvordan kan man på en smart måde kommunikere ud, hvad man efterspørger til sin samling? Kunne man i klubben have mappe med medlemsmankolister? Tage byttematerialet med, så alle kan kigge. Bestyrelsen arbejder videre på at finde bedste idé.

Beretningen godkendt.

**Ad 3.** Regnskab

Regnskaber blev omdelt, og Niels Kristian gennemgik de to reviderede regnskaber (Klubben og Udstillingsfonden) post for post og kunne konstatere et overskud i Klubben på 4.324,30 kr. og i Udstillingsfonden et overskud på 15.042,01 kr. således at beholdningen ultimo var henholdsvis 86.016 kr. og 87.054 kr. han nævnte også den store kontantbeholdning per 31.12.17, som efterfølgende var bragt ned på et lavere og fornuftigt niveau.

Klubben har planer om at lægge de to regnskaber sammen til eet, da der ikke længere er behov for et separat regnskab for udstillingsfonden. Han nævnte desuden, at klubben fortsat støtter udstillere, og at bestyrelsen har besluttet, at dette fremover vil ske med max. 1000 kr. per eksponat.

Medlemmernes kommentarer til regnskabet:

**Hans Erik Hansen**: Grundet den ekstrem store beholdning vil han foreslå gratis kontingent næste år.

**Leif** (???) og **Finn Møller Jensen** plæderede imidlertid for, at de hellere vil have aktiviteter end kontingentnedsættelse eller-fritagelse.

**Søren Lotz**: Ja, tilskud til Malmø tur, men ikke sætte kontingentet op.

**Finn Parbst**: Ja hellere bruge pengene til PR. Desuden kan vi godt lave julefrokosten på en slmplere måde, og at den skulle blive dyrere end før gør ikke noget.

Niels Kristian meldte sig enig med Finn Parbst om flere aktiviteter, og at underskud ved disse er OK.

Regnskabet godkendt.

**Ad 4.** Fastsættelse af kontingent

**Niels Kristian** foreslog uændret kontingent, nemlig de 60 kr., som også i dag betales per år til Klubben. Hvad angår kontingentet som går til Forbundet og opkræves via klubben, så må vi vente og se, hvad der besluttes til september på repræsentantskabsmødet. Det vides ikke, men Niels Kristian forventede en stigning på omkring 15 kr.

Hans Erik Hansen var nu med på flere aktiviteter frem for kontingentfrit år.

Kontingentet godkendt som fremlagt af Niels Kristian.

**Ad.5.** Der var ikke indkommet forslag, hverken fra medlemmer eller bestyrelsen.

**Ad 6.** Valg til bestyrelse med videre.

Formand – Niels Kristian (genvalg)

Bestyrelse – Ole Willumsen (genvalg)

Bestyrelse – Aase Bonnesen ønsker ikke genvalg. Henrik Povlsen valgt i stedet for Aase.

Bestyrelsessuppleant – Henrik Johnsen (genvalg)

Revisor – Erik Thorsen ønsker ikke genvalg. Finn Parbst valgt i stedet for Erik.

Revisorsuppleant – P. Wortmann genvalgt ”in absentia”.

**Ad 7.** Eventuelt

Udstillingen Malmex nær Malmø 30.08 - 01.09.2018. Flere syntes at være interesserede i, at vi laver et fælles arrangement med klubtilskud. De fleste gik ind for en eendags tur frem for over to dage med overnatning. Bestyrelsen vil arbejde videre med projektet.

**Niels Kristian** efterlyste ønsker til foredrag i næste sæson. Som eneste blev nævnt Danmark 4- skilling kvadraterne med specielt sigte på de brune farvenuancer, som er meget svære at skelne fra hinanden.

**Ole Willumsen** spurgte om, hvad man synes om mødepræmierne, idet han havde bemærket, at næsten alle ved førstevalget valgte frimærker frem for indstiksbog. Reaktionerne fra medlemmerne syntes at indikere, at mange havde nok indstiksbøger p.t.

Der blev foreslået gavekort til auktioner og klubbens salgsmateriale, og det vandt generel tilslutning. Så det prøver vi.

**Ole Willumsen** spurgte til behovet for en dagklub, idet et medlem tidligere på sæsonen havde forespurgt om dette. Vi påpegede, at dette kunne være svært at organisere, og der var heller ikke udpræget tilslutning til ideen.

**Torben Norup** foreslog, at man kunne lægge sådanne møder lørdag eftermiddag, måske en gang om måneden. Måske kunne man gå i samarbejde med andre klubber om dette.

**Søren Lotz** foreslog, at møderne kunne holdes på Birkerød bibliotek.

**Ole Willumsen** spurgte, om medlemmerne havde noget, som repræsentanten for vores klub bør tage op på Forbundets repræsentantskabsmøde til september. Ingen reaktion. **Finn Parbst** foreslog derfor, at dette spørgsmål måske skulle bringes op igen på klubplan lige før mødet, der finder sted den 29.09.18.

Formanden afsluttede nu generalforsamlingen, idet han takkede dirigenten for veludført hverv.

Dirigenten erklærede generalforsamlingen for afsluttet.